જિંદગીમાં મજાની મોમેન્ટ અચાનક જ આવતી હોય છે. પ્લાનિંગથી પાર્ટી થાય, પ્લેઝર તો અંદરથી ઊઠે ત્યારે મળે. એ મોમેન્ટ આવે ત્યારે વધાવી લો. એક યુવાનની વાત છે. જોબ પરથી ઘરે જતો હતો. બજારમાંથી નાની બહેન માટે આઇસક્રીમ લીધો. કાર ટ્રાફિક સિગ્નલ પાસે રોકાઈ. એક બાળક ફુગ્ગા વેચવા આવ્યું. એની નિર્દોષતા સ્પર્શી ગઈ. આઇસક્રીમનો કપ કાઢ્યો. કાઉન્ટ ડાઉન થતી ટ્રાફિક ક્લોક હજુ 56 સેકન્ડની વાર બતાવતી હતી. આઇસક્રીમની ચમચી ભરી એણે પેલા છોકરાને ખવડાવી. આઇસક્રીમનો કપ આપી તેના માથે હાથ ફેરવ્યો. એક મિનિટ કરતાં ઓછા સમયમાં બે જિંદગીએ છલોછલ જીવી લીધું. જિંદગીમાં આવી ભરતી બહુ ઓછી વખત આવતી હોય છે!